VSRS Sklep I Up 80/2025
Sodna praksa Vrhovnega sodišča, 2025-04-24

pritožba zoper sklep - prepozna pritožba - pravočasna pritožba

Pritožba zoper sklep se lahko vloži v 15 dneh od vročitve prepisa sklepa strankam (tretji odstavek 73. člena ZUS-1 v zvezi s 366. členom ZPP). Po določbi drugega odstavka 343. člena ZPP je pritožba prepozna, če je vložena po poteku zakonskega roka. Na podlagi prvega odstavka 112. člena ZPP se šteje, da je pritožba vložena pravočasno, če je izročena pristojnemu sodišču, preden se izteče rok za njeno vložitev.

1. Sodišče prve stopnje je z izpodbijanim sklepom na podlagi 82. člena Zakona o upravnem sporu (v nadaljevanju ZUS-1) ter prvega odstavka 343. člena Zakona o pravdnem postopku (v nadaljevanju ZPP) v zvezi s prvim odstavkom 22. člena ZUS-1 zavrglo pritožbo tožnika zoper sklep sodišča prve stopnje, s katerim je prekinilo postopek na podlagi 3. točke prvega odstavka 206. člena ZPP v zvezi s prvim odstavkom 22. člena ZUS-1.

2. Tožnik (v nadaljevanju pritožnik) je zoper ta sklep vložil pritožbo.

4. Po določbi prvega odstavka 22. člena ZUS-1 se, kolikor ta zakon ne določa drugače, v upravnem sporu uporabljajo določbe zakona, ki ureja pravdni postopek, torej določbe ZPP.

5. Pritožba zoper sklep se lahko vloži v 15 dneh od vročitve prepisa sklepa strankam (tretji odstavek 73. člena ZUS-1 v zvezi s 366. členom ZPP). Po določbi drugega odstavka 343. člena ZPP je pritožba prepozna, če je vložena po poteku zakonskega roka. Na podlagi prvega odstavka 112. člena ZPP se šteje, da je pritožba vložena pravočasno, če je izročena pristojnemu sodišču, preden se izteče rok za njeno vložitev.

6. Iz dokazila o vročanju (obvestilo sodišču o opravljeni vročitvi) je razvidno, da je bilo pritožniku 3. 3. 2025 v hišnem predalčniku puščeno obvestilo o neuspešnem poskusu vročitve priporočenega pisma, ki je vsebovalo pouk, kje lahko pisanje prevzame v roku 15 dni in opozorilo o pravnih posledicah, če tega ne bo storil. Ker pritožnik pisanja v navedenem roku ni prevzel, je v skladu s četrtim odstavkom 142. člena ZPP

18. 3. 2025 nastopila fikcija vročitve. Rok za pritožbo zoper izpodbijani sklep se je tako iztekel v sredo, 2. 4. 2025. Iz žiga na pritožbi v sodnem spisu je razvidno, da jo je pritožnik vložil pri prvostopenjskem sodišču osebno 7. 4. 2025. Ker je bila pritožba vložena prepozno, jo je Vrhovno sodišče na podlagi prvega odstavka 346. člena ZPP zavrglo.

Če vročitev po 140. členu ZPP ni možna, se osebna vročitev fizični osebi opravi tako, da vročevalec pošti v kraju njegovega stanovanja, v hišnem ali izpostavljenem predalčniku oziroma na vratih stanovanja pusti obvestilo, v katerem je navedeno, kje je pisanje, in rok 15 dni, v katerem mora naslovnik pisanje dvigniti (tretji odstavek 142. člena ZPP). Če naslovnik pisanja ne dvigne v 15 dneh, se šteje, da je bila vročitev opravljena s potekom tega roka, na kar je treba naslovnika v obvestilu iz prejšnjega odstavka opozoriti (četrti odstavek 142. člena ZPP).

Zakon o upravnem sporu (2006) - ZUS-1  - člen 73, 73/3

Zakon o pravdnem postopku (1999) - ZPP  - člen 112, 112/1, 343, 343/2, 366

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.